和前人韻賦昌溪洞口
作者：陽枋
朝代：宋

paragraphs: 洞口天容黯，靈宮暫潔齋。
中宵輕霢霂，向晚捲雲霾。
巖削蒼璆璧，峰攢碧玉釵。
水花紛迸峽，石乳溜垂崖。
噴浪遲歸舫，穿濤急去𥱼。
布飛千丈直，屏立半空排。
木任巖藤束，花從澗草埋。
高猿枝裊裊，幽鳥韻喈喈。
亭午烟光冷，深春風色飁。
便疑塵世隔，直與洞仙偕。
意得詩偏好，情閒樂可涯。
寄言軒冕客，名利莫裝懷。